b'\n_START_ARTICLE_\nAtentatul de la biserica Sf\xc3\xa2nta Nedelia\n_START_SECTION_\nPreg\xc4\x83tiri\n_START_PARAGRAPH_\nDup\xc4\x83 e\xc8\x99ecul revoltei din septembrie din 1923 \xc8\x99i dup\xc4\x83 interzicerea PCB de c\xc4\x83tre Curtea Suprem\xc4\x83 de Apel la 2 aprilie 1924, Partidul Comunist s-a g\xc4\x83sit \xc3\xaentr-o situa\xc8\x9bie dificil\xc4\x83. Guvernul a arestat numero\xc8\x99i activi\xc8\x99ti \xc8\x99i era pus\xc4\x83 \xc3\xaen pericol existen\xc8\x9ba grup\xc4\x83rii. Comitetul Central al PCB a format un Grup Special Punitiv, din care f\xc4\x83ceau parte Iako Dorosiev, c\xc4\x83pitanul Ivan Minkov \xc8\x99i Vulko Cervenkov. Organiza\xc8\x9bia Militar\xc4\x83 (OM) a BCP, condus\xc4\x83 de maiorul Kosta Iankov \xc8\x99i de Ivan Minkov, a organizat grup\xc4\x83ri izolate (\xe2\x80\x9e\xd1\x88\xd0\xb5\xd1\x81\xd1\x82\xd0\xbe\xd1\x80\xd0\xba\xd0\xb8\xe2\x80\x9d, \xe2\x80\x9e\xc8\x99estorki\xe2\x80\x9d) ce comiteau atentate individuale. Aceasta nu a \xc3\xaempiedicat poli\xc8\x9bia s\xc4\x83 descopere \xc8\x99i s\xc4\x83 anihileze structurile comuniste ilegale._NEWLINE_Ulterior, \xc3\xaen decembrie 1924, organiza\xc8\x9bia l-a recrutat pe Pet\xc4\x83r Zadgorski, paracliser la biserica Sf. Nedelia. Dimit\xc4\x83r Hadjidimitrov \xc8\x99i Dimit\xc4\x83r Zlatarev, liderii sec\xc8\x9biunii de armament a OM, au propus s\xc4\x83 fie asasinat directorul Poli\xc8\x9biei, Vladimir Nacev, iar \xc3\xaen timpul \xc3\xaenmorm\xc3\xa2nt\xc4\x83rii lui, s\xc4\x83 fie declan\xc8\x99at un atentat pe scar\xc4\x83 larg\xc4\x83. \xc3\x8en acest fel, ei sperau s\xc4\x83 elimine un num\xc4\x83r mare de figuri-cheie din ierarhia poli\xc8\x9biei \xc8\x99i s\xc4\x83 reduc\xc4\x83 presiunea exercitat\xc4\x83 de autorit\xc4\x83\xc8\x9bi asupra PCB. Ideea a fost \xc3\xaembr\xc4\x83\xc8\x9bi\xc8\x99at\xc4\x83 de Stanke Dimitrov, secretar al Comitetului Central, care l-a discutat cu Gheorghi Dimitrov \xc8\x99i cu Vasil Kolarov, secretar general al Cominternului, la \xc3\xaenceputul lui 1925. Ei nu au aprobat, \xc3\xaens\xc4\x83, propunerea, deoarece credeau c\xc4\x83 o asemenea ac\xc8\x9biune trebuie precedat\xc4\x83 de preg\xc4\x83tiri pentru o revolt\xc4\x83 pe scar\xc4\x83 larg\xc4\x83 imediat dup\xc4\x83 atac._NEWLINE_\xc3\x8entre timp, guvernul a continuat s\xc4\x83 creasc\xc4\x83 presiunea pus\xc4\x83 pe PCB. \xc3\x8en urma uciderii lui Valcio Ivanov, un func\xc8\x9bionar influent, la 11 februarie 1925, la 10 martie s-a adoptat un amendament la Legea Protec\xc8\x9biei Statului prin care se m\xc4\x83reau atribu\xc8\x9biile autorit\xc4\x83\xc8\x9bilor. Iako Dorosiev, liderul OM, a fost asasinat, dup\xc4\x83 aceea, la 26 martie. Aceste evenimente au amenin\xc8\x9bat supravie\xc8\x9buirea fizic\xc4\x83 a liderilor PCB \xc8\x99i au iritat conducerea OM. Aceasta a anun\xc8\x9bat c\xc4\x83 este gata s\xc4\x83 pun\xc4\x83 \xc3\xaen practic\xc4\x83 planul, \xc3\xaen pofida dezaprob\xc4\x83rii Cominternului.\n_START_SECTION_\nPunerea \xc3\xaen aplicare\n_START_PARAGRAPH_\nConducerea OM a \xc3\xaens\xc4\x83rcinat cu aplicarea planului un grup condus de Pet\xc4\x83r Abadjiev, care \xc3\xael recrutase pe paracliserul Pet\xc4\x83r Zadgorski. Cu ajutorul acestuia, Abadjiev \xc8\x99i Asen Pavlov au dus \xc3\xaen total 25\xc2\xa0kg de explozibili \xc3\xaen podul bisericii Sf. Nedelia de-a lungul a dou\xc4\x83 s\xc4\x83pt\xc4\x83m\xc3\xa2ni. Explozibilii erau fixa\xc8\x9bi \xc3\xaentr-un pachet deasupra uneia dintre coloanele domului principal, situat\xc4\x83 l\xc3\xa2ng\xc4\x83 intrarea dinspre sud a cl\xc4\x83dirii. Planul era ca ele s\xc4\x83 fie detonate cu un fitil de 15\xc2\xa0m care le va permite atacatorilor s\xc4\x83 scape._NEWLINE_Din cauza \xc3\xaent\xc4\x83ririi g\xc4\x83rzilor la \xc3\xaenmorm\xc3\xa2ntarea lui Vladimir Nacev, OM a ales alt\xc4\x83 victim\xc4\x83 ale c\xc4\x83rei funeralii vor constitui ocazia declan\xc8\x99\xc4\x83rii atentatului. La 8 pm \xc3\xaen seara de 14 aprilie, general Konstantin Gheorghiev, deputat al partidului Acordul Democratic, a fost asasinat de Atanas Todovicin \xc3\xaen fa\xc8\x9ba unei biserici din Sofia c\xc3\xa2nd se ducea la liturghie \xc3\xaempreun\xc4\x83 cu nepoata sa._NEWLINE_\xc3\x8enmorm\xc3\xa2ntarea generalului Gheorghiev a fost programat\xc4\x83 pe 16 aprilie, \xc3\xaen Joia Patimilor. Pentru a m\xc4\x83ri num\xc4\x83rul celor prezen\xc8\x9bi, comploti\xc8\x99tii au trimis invita\xc8\x9bii false \xc3\xaen numele Asocia\xc8\x9biei Ofi\xc8\x9berilor \xc3\xaen Rezerv\xc4\x83. La ora 7 am \xc3\xaen ziua de 16, Zadgorski l-a condus pe Nikola Petrov pe acoperi\xc8\x99, de unde Petrov avea s\xc4\x83 detoneze bomba la semnalul lui Zadgorski. Procesiunea funerar\xc4\x83 a intrat \xc3\xaen biseric\xc4\x83 la ora 3 pm \xc3\xaen acea dup\xc4\x83amiaz\xc4\x83. Slujba a fost \xc8\x9binut\xc4\x83 de episcopul Stefan, viitor exarh al bulgarilor. Sicriul a fost pus la \xc3\xaenceput chiar l\xc3\xa2ng\xc4\x83 coloana ce urma s\xc4\x83 fie aruncat\xc4\x83 \xc3\xaen aer, dar a fost mutat apoi mai \xc3\xaen fa\xc8\x9b\xc4\x83 din cauza num\xc4\x83rului mare de oameni care veniser\xc4\x83 la ceremonie._NEWLINE_Conform planului de ac\xc8\x9biune al grupului din OM, c\xc3\xa2nd a \xc3\xaen ceput slujba, Zadgorski i-a dat lui Nikola Petrov semnalul de detonare, dup\xc4\x83 care cei doi au ie\xc8\x99it din cl\xc4\x83dire \xc3\xaen jurul orei 3:20. Explozia a distrus domul principal al bisericii, \xc3\xaengrop\xc3\xa2nd mul\xc8\x9bi oameni \xc3\xaen\xc4\x83untru. Explozia din interior a cauzat \xc8\x99i mai multe daune.\n_START_SECTION_\nVictimele\n_START_PARAGRAPH_\n150 de persoane au murit \xc8\x99i alte 500 au fost r\xc4\x83nite. To\xc8\x9bi membrii guvernului au supravie\xc8\x9buit. Regele Boris al III-lea nu era \xc3\xaen biseric\xc4\x83, \xc3\xaentruc\xc3\xa2t era prezent la \xc3\xaenmorm\xc3\xa2ntarea celor uci\xc8\x99i \xc3\xaen atentatul \xc3\xaempotriva sa \xc3\xaen pasul Arabakonak din Mun\xc8\x9bii Balcani._NEWLINE_Printre victime s-au num\xc4\x83rat generalul Kalin Naidenov, ministru de r\xc4\x83zboi \xc3\xaen timpul Primului R\xc4\x83zboi Mondial; Stefan Nerezov, comandantul Armatei Bulgare de la Dojran; generalul Ivan Popov, generalul Grigor Kiurkciev; primarul Sofiei Paskal Paskalev, guvernatorul Nedelcev, \xc8\x99eful poli\xc8\x9biei Kisov, trei deputa\xc8\x9bi, precum \xc8\x99i 25 de femei \xc8\x99i copii.\n_START_SECTION_\nUrm\xc4\x83rile directe\n_START_PARAGRAPH_\n\xc3\x8en seara de dup\xc4\x83 atac, s-a declarat lege mar\xc8\x9bial\xc4\x83. Atacul a cauzat un val de represiuni violente organizate de Uniunea Militar\xc4\x83 cu aprobarea tacit\xc4\x83 a guvernului. \xc3\x8en urm\xc4\x83toarele dou\xc4\x83 s\xc4\x83pt\xc4\x83m\xc3\xa2ni, circa 450 de persoane au fost ucise f\xc4\x83r\xc4\x83 a fi fost judecate, printre care \xc8\x99i poetul Geo Milev \xc8\x99i jurnalistul Iosif Herbst. (o groap\xc4\x83 comun\xc4\x83 a celor uci\xc8\x99i \xc3\xaen 1925 a fost descoperit\xc4\x83 \xc3\xaen anii 1950 c\xc3\xa2nd se construia un baraj, iar cadavrul lui Geo Milev a fost identificat dup\xc4\x83 ochiul de sticl\xc4\x83 pe care \xc3\xael purta pentru c\xc4\x83 pierduse un ochi \xc3\xaen r\xc4\x83zboi.) Mul\xc8\x9bi al\xc8\x9bi comuni\xc8\x99ti au fost judeca\xc8\x9bi pentru acest atentat._NEWLINE_Liderii OM, Kosta Iankov \xc8\x99i Ivan Minkov au fost printre cei asasina\xc8\x9bi. C\xc3\xa2\xc8\x9biva dintre organizatorii atacului, printre care Dimit\xc4\x83r Zlatarev, Pet\xc4\x83r Abadjiev \xc8\x99i Nikola Petrov, au reu\xc8\x99it s\xc4\x83 fug\xc4\x83 \xc3\xaen Uniunea Sovietic\xc4\x83 prin Iugoslavia. Abandonat de partidul s\xc4\x83u, Pet\xc4\x83r Zadgorski s-a predat poli\xc8\x9biei \xc8\x99i a m\xc4\x83rturisit faptele._NEWLINE_Procesul s-a \xc8\x9binut \xc3\xaen fa\xc8\x9ba unui tribunal militar din Sofia \xc3\xaentre 1 \xc8\x99i 11 mai 1925. Pet\xc4\x83r Zadgorski, locotenent-colonelul Gheorghi Koev, care \xc3\xaencercase f\xc4\x83r\xc4\x83 succes s\xc4\x83-l ascund\xc4\x83 pe Ivan Minkov, \xc8\x99i Marko Fridman, un lider de sec\xc8\x9biune al OM, au fost cu to\xc8\x9bii condamna\xc8\x9bi la moarte. Stanke Dimitrov, Pet\xc4\x83r Abadjiev, Dimit\xc4\x83r Grancearov, Nikolai Petrini \xc8\x99i Hristo Kosovski au primit \xc8\x99i ei pedeapsa capital\xc4\x83, ultimii trei fiind deja asasina\xc8\x9bi \xc3\xaen s\xc4\x83pt\xc4\x83m\xc3\xa2nile anterioare._NEWLINE_Marko Fridman, cel cu func\xc8\x9bia cea mai \xc3\xaenalt\xc4\x83 dintre acuza\xc8\x9bi, a m\xc4\x83rturisit c\xc4\x83 organiza\xc8\x9bia era finan\xc8\x9bat\xc4\x83 \xc8\x99i aprovizionat\xc4\x83 cu armament din Uniunea Sovietic\xc4\x83, dar a dat vina pentru atac pe Kosta Iankov \xc8\x99i Ivan Minkov, care, conform lui Fridman, ar fi ac\xc8\x9bionat f\xc4\x83r\xc4\x83 acordul conducerii PCB.'